**Υπάρχουν δικαστές την Αθήνα**

Ο Φρειδερίκος ο Μέγας, βασιλιάς της Πρωσίας, έφτιαξε το ανάκτορο Σαν Σουσί (χωρίς έγνοια) για να αποσύρεται και να ηρεμεί από τις κρατικές υποθέσεις. Κοντά στο ανάκτορο υπήρχε ένας μύλος (μάλλον ανεμόμυλος) που ο θόρυβός του τον ενοχλούσε. Πρότεινε στον μυλωνά να τον αγοράσει, αλλά εκείνος αρνήθηκε. Τότε ο Φρειδερίκος τον απείλησε ότι θα μεταχειριζόταν άλλα μέσα για να τον αναγκάσει, για να λάβει την παροιμιώδη απάντηση που έμεινε στην ιστορία “υπάρχουν δικαστές στο Βερολίνο” και ο Φρειδερίκος δεν προχώρησε, σεβόμενος την νομική τάξη που ο ίδιος είχε δημιουργήσει.

 Η απόφαση του ΣτΕ για τον νόμο Παππά για τα κανάλια μου θύμισαν το πάνω περιστατικό. Το ΣτΕ δεν υποχώρησε στις διαφόρων ειδών πιέσεις, στις αθλιότητες της «Αυριανής» και διαφόρων μπλόγκ με την δημοσιοποίηση προσωπικών δεδομένων ενός εκ των αντιπροέδρων με σκοπό τον διασυρμό του κλπ. το βασικό μήνυμα της απόφασης είναι ακριβώς πως υπάρχουν δικαστές στην Αθήνα, αποφασισμένοι να εμποδίσουν την αυθαιρεσία και την αντιδημοκρατική συμπεριφορά της κυβέρνησης.

 Η απόφαση όμως δείχνει και κάτι ακόμα, την προχειρότητα και σκοπιμότητα με την οποία νομοθετούν οι Ελληνικές κυβερνήσεις, και όχι μόνο του ΣΥΡΙΖΑ. Σε ένα σχετικό με τα ΜΜΕ θέμα, του βασικού μετόχου, ο τότε υπουργός κ. Παυλόπουλος, έφτιαξε ένα νόμο (αν και καθηγητής νομικής ο ίδιος) που παραβίαζε την ευρωπαϊκή νομοθεσία και κατάπεσε. Ήταν το πρώτο φιάσκο της κυβέρνησης Καραμανλή.

 Το ιδιαίτερα ανησυχητικό όμως είναι με πόση ευκολία η σημερινή κυβέρνηση ετοιμάζει αντιδημοκρατικούς (αντισυνταγματικούς) νόμους, που δείχνουν μεγάλη περιφρόνηση για την Δημοκρατία. Δεν είναι έτσι παράξενο, πως η Ελλάδα κατατάσσεται ως η λιγότερο δημοκρατική χώρα της ΟΝΕ, και η κατάσταση χειροτερεύει αντί να βελτιώνεται. Ποτέ μία κυβέρνηση δεν έκανε τόσο πολλούς, αντισυνταγματικούς νόμους σε τόσο μικρό χρονικό διάστημα όπως η σημερινή.

 Ένας από αυτούς είναι και ο νόμος για τον ΕΝΦΙΑ, που παρόλο που κρίθηκε δύο φορές ως αντισυνταγματικός από το ΣτΕ, (την δεύτερη τον Νοέμβριο 2015) ο κ. Αλεξάκης εξακολουθεί να τον εφαρμόζει σε πλήρη περιφρόνηση των αποφάσεων του ΣτΕ. Άλλο ένα δείγμα της βαθιάς πίστης αυτής της κυβέρνησης στην διάκριση των εξουσιών και την δημοκρατία!

 Η απόφαση του ΣτΕ θα έχει πέρα από το φοβερό φιάσκο για την κυβέρνηση, και άλλες επιπτώσεις. Η κατάσταση περιπλέκεται, δεδομένου ότι ως αποτέλεσμα της αντισυνταγματικότητας του νόμου, θα ματαιώνεται de facto και ο διαγωνισμός για τις άδειες. Θα πρέπει να γίνει νέος όταν συσταθεί το ΕΣΡ, διαδικασία που είναι άγνωστο πόσο χρονοβόρα θα είναι. Λογικά, αν η Ελλάδα ήταν μία κανονική χώρα, που δεν είναι, η κυβέρνηση θα πρέπει να επιστρέψει την πρώτη δόση των χρημάτων που κατέβαλαν στους υπερθεματιστές.

 Δυστυχώς στα πλαίσια της γενικότερης και συνεχιζόμενης παρακμής, έχει τραυματιστεί και ο θεσμός της δικαιοσύνης, παρόλο που πιστεύω πως η τωρινή απόφαση του ΣτΕ της δίνει πίσω ένα μεγάλο τμήμα αξιοπιστίας.

 Ωστόσο, για να κατοχυρώνεται η ανεξαρτησία της δικαιοσύνης, στο μέλλον, ακόμα και απέναντι σε υπόνοιες για το αντίθετο, προτείνω σε ένα άρθρο την αναθεώρηση του συντάγματος. Μέχρι τώρα, οι προαγωγές στις θέσεις αντιπροέδρων-προέδρου των Ανωτάτων Δικαστηρίων γίνονται με απόφαση του αρμόδιου υπουργού και της κυβέρνησης. Αυτό είναι που δημιουργεί στην κοινή γνώμη υπόνοιες για την ανεξαρτησία της δικαιοσύνης σε αποφάσεις που σχετίζονται με την κυβέρνηση.

 Προτείνω λοιπόν, οι προαγωγές να γίνονται με απόφαση όχι πλέον του υπουργού Δικαιοσύνης, αλλά από ένα εξωτερικό και ουδέτερο σώμα εκλεκτόρων που θα αποτελείται από τους προέδρους των τριών Δικαστηρίων (Άρειος Πάγος, ΣτΕ, Ελεγκτικό Συνέδριο), τους τρείς κοσμήτορες των Νομικών σχολών (Αθήνα, Θεσσαλονίκη, Θράκη) και τους τρείς προέδρους των Ευρωπαϊκών Δικαστηρίων (ΕΕ, Λουξεμβούργου, ΕΣΔΑ Στρασβούργου, Ελεγκτικού Δικαστηρίου ΕΕ). Ένα τέτοιο σώμα θα ελαχιστοποιούσε τις πολιτικές παρεμβάσεις στην δικαιοσύνη και θα εξασφάλιζε την δημοκρατική πλήρη διάκριση των εξουσιών. Νομίζω επίσης, πως πρέπει πια να αποκτήσει και η Ελλάδα ένα Συνταγματικό Δικαστήριο, όπως οι περισσότερες δημοκρατικές χώρες.

 Στις θετικές πρόσφατες εξελίξεις ήταν η πώληση - ιδιωτικοποίηση του Αστέρα έναντι 400 εκ. ευρώ, άλλη μία επιτυχία του ΤΑΙΠΕΔ και του κυρίου Πιτσιόρλα, παρά τον συνεχή πόλεμο και την υπονόμευσή του από υπουργούς όπως ο κ. Δρίτσας, που μετά από κάθε ιδιωτικοποίηση δηλώνει πως οι ιδιωτικοποιήσεις δεν ήταν στο πρόγραμμα της κυβέρνησης.

 Αλλά παραμένει κολλημένος στην καρέκλα του και ο κ. Τσίπρας εξακολουθεί να τον ανέχεται.

Νίκος Κυριαζής

Καθηγητής Τμήματος Οικονομικών Επιστημών

Πανεπιστήμιο Θεσσαλίας